Stanovanjsko podjetje Konjice d.o.o.

Gospa

­­­\_\_\_\_\_\_\_\_\_\_\_\_\_\_\_

E.:  [­­­­­­­\_\_\_\_\_\_\_\_\_\_\_\_\_\_\_\_\_\_\_](mailto:RebekaLea.Kovacic@sdh.si)

Številka: 090-128/2022/2

Datum: 29. 12. 2022

**Zadeva: Dostop do zapisnika seje nadzornega sveta – mnenje ministrstva**

Zveza: vaš dopis z dne 8. 11. 2022

Spoštovani,

prejeli smo vaše zaprosilo za podajo mnenja v zvezi z dostopom do zapisnikov sej nadzornega sveta Stanovanjskega podjetja Konjice d.o.o. (SPK d.o.o.), matična št. 5968526000, ki je v 100% lasti Občine Slovenske Konjice. Vaša glavna dejavnost je 35.300  - oskrba s paro in vročo vodo. Poleg dejavnosti po priloženem aktu, izvajate v pretežnem delu upravniške storitve, ter Gospodarsko javno službo za distribucijo toplote na geografskem območju mesta Slovenskih Konjic. Nadzorni svet opravlja svojo nadzorstveno funkcijo v sestavi sedmih članov skladno z določbami Zakon o gospodarskih družbah (v nadaljnjem besedilu: ZGD-1)[[1]](#footnote-1), Odlokom o Aktu o ustanovitvi družbe Stanovanjsko podjetje Konjice d.o.o.[[2]](#footnote-2) in Poslovnikom o delu nadzornega sveta. K dopisu ste priložili mnenje Ministrstva za gospodarski razvoj in tehnologiji (v nadaljnjem besedilu: MGRT), št. 007-33/2022-63 z dne 3. 11. 2022 in kopijo Poslovnika o delu nadzornega sveta Stanovanjskega podjetja Konjice d.o.o. Zanima vas, ali ste kot gospodarska družba, katere ustanoviteljica je Občina Slovenske Konjice, dolžni občini posredovati zapisnike sej nadzornega sveta, ki nosijo oznako »poslovna skrivnost«.

Ministrstvo za javno upravo (ministrstvo) ugotavlja, da sta v konkretnem primeru glede dostopnosti do informacij/dokumentov o delu nadzornega sveta družbe SPK d.o.o. pomembni dve razmerji, in sicer: razmerje prosilca kot ustanovitelja in družbenika Občine Slovenske Konjice do družbe SPK d.o.o., in razmerje prosilca (kot **kogarkoli**) po Zakonu o dostopu do informacij javnega značaja (ZDIJZ)[[3]](#footnote-3) do družbe SPK d.o.o.

Ministrstvo se v okviru svoje pristojnost opredeljuje le do drugega primera, kjer je pomembno, ali se zapisniki sej nadzornega sveta, ki so označeni z oznako »poslovna skrivnost«, lahko posredujejo kot informacije javnega značaja na podlagi ZDIJZ.

Iz vpogleda v Register zavezancev za informacije javnega značaja (RZIJZ) na dan 30. 11. 2022 izhaja, da je SPK d.o.o., matična številka 5968526000, zavezanec za dostop do informacij javnega značaja na podlagi prve alineje prvega odstavka 3.b čl. ZDIJZ - izvajalec javne službe, ki ni javno podjetje ali oseba javnega prava, na podlagi splošnega akta (Odlok o Aktu o ustanovitvi družbe Stanovanjsko podjetje Konjice d.o.o., (Uradni list RS, št. 17/2011 in drugi) in na podlagi druge alineje prvega odstavka 3.b čl. ZDIJZ - gospodarska družba v neposredni ali posredni večinski lasti oseb javnega prava. To pomeni, da je SPK d.o.o. **zavezanec** za informacije javnega značaja **kot organ po 1. členu ZDIJZ** in kot **poslovni subjekt pod prevladujočim vplivom oseb javnega prava po 1.a členu ZDIJZ**.

V konkretnem primeru je pomembno, ali se zahteva prosilca po ZDIJZ nanaša na informacije/dokumente, ki izvirajo iz opravljanja javnopravnih nalog organa ali iz opravljanja ostalih dejavnostmi, ki niso povezane z izvajanjem teh nalog. Poslovni subjekti pod prevladujočim vplivom oseb javnega prava namreč niso zavezanci v celotnem obsegu svojega delovanja, temveč zgolj v ožjem delu, in sicer glede dokumentov, ki jih taksativno našteva 4. a člen ZDIJZ. Določba 4. a člena ZDIJZ je jasna in je ni mogoče razlagati ekstenzivno. Transparentnost je v splošnem za organe po 1. členu ZDIJZ mnogo širša kot za zavezance po 1. a členu ZDIJZ, oziroma, definicija informacije javnega značaja je pri poslovnih subjektih pod prevladujočim vplivom definirana znatno ožje, kot pri organih, ki so zavezani po 1. členu ZDIJZ, določa pa jo 4. a člen ZDIJZ.

SPK d.o.o. je kot organ po 1. členu ZDIJZ nedvomno zavezanec za posredovanje informacij javnega značaja na področju izvajanja javne službe. Vendar je za vse izvajalce javnih služb, ki niso pravne osebe javnega prava, značilno, da so lahko zavezani za dostop do informacij javnega značaja **samo v tistem delu svoje dejavnosti, ki predstavlja izvajanje javnopravnih nalog, ne pa tudi v zvezi z ostalimi dejavnostmi, ki niso povezane z izvajanjem teh nalog** (in jih lahkoopravlja vsak subjekt, ki v skladu s splošnimi pogoji prosto nastopa na trgu). Torej je treba v vsakem konkretnem primeru najprej posebej ugotoviti, ali se vsebina zahtevanih dokumentov nanaša na dejavnost izvajanja javnopravnih nalog organa ali na druge dejavnosti, nato pa v primeru, da je vsebina povezana z izvajanjem javnopravnih nalog, ugotoviti, ali so izpolnjeni pogoji za zavrnitev dostopa do zahtevane informacije na podlagi 2. točke prvega odstavka 6. člena ZDIJZ (podatek, ki je opredeljen kot poslovna skrivnost v skladu z Zakonom o poslovni skrivnosti (ZPosS)[[4]](#footnote-4)).

Glede na to, da smo v zvezi z dostopom do dokumentov zavezancev po ZDIJZ, ki nosijo oznako »poslovna skrivnost«, v letu 2021 že pripravili mnenje za JKP d.o.o. Slovenske Konjice, št. 090-109/2021/2 z dne 28. 7. 2021, vam ga zaradi izogibanja podvajanja mnenj posredujemo v prilogi tega dopisa. Menimo, da boste na podlagi navedenega lahko sprejeli pravilno odločitev v konkretni zadevi**.**

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev.[[5]](#footnote-5)

Lep pozdrav,

Pripravil: Dr. Roman Lavtar

Ciril Repnik po pooblastilu št. 1004-34/2012-JU/62

sekretar

Priloga:

- mnenje za JKP d.o.o. Slovenske Konjice

Poslati po E-pošti:

- naslovniku

1. Uradni list RS, št. [65/09](http://www.uradni-list.si/1/objava.jsp?sop=2009-01-3036) – uradno prečiščeno besedilo, [33/11](http://www.uradni-list.si/1/objava.jsp?sop=2011-01-1587), [91/11](http://www.uradni-list.si/1/objava.jsp?sop=2011-01-3912), [32/12](http://www.uradni-list.si/1/objava.jsp?sop=2012-01-1401), [57/12](http://www.uradni-list.si/1/objava.jsp?sop=2012-01-2405), [44/13](http://www.uradni-list.si/1/objava.jsp?sop=2013-01-1696) – odl. US, [82/13](http://www.uradni-list.si/1/objava.jsp?sop=2013-01-3035), [55/15](http://www.uradni-list.si/1/objava.jsp?sop=2015-01-2281), [15/17](http://www.uradni-list.si/1/objava.jsp?sop=2017-01-0730),

   [22/19](http://www.uradni-list.si/1/objava.jsp?sop=2019-01-0914) – ZPosS, [158/20](http://www.uradni-list.si/1/objava.jsp?sop=2020-01-2765) – ZIntPK-C in [18/21](http://www.uradni-list.si/1/objava.jsp?sop=2021-01-0413). [↑](#footnote-ref-1)
2. Uradni list RS, št. 91/2020. [↑](#footnote-ref-2)
3. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-3)
4. Uradni list RS, št. [22/19](http://www.uradni-list.si/1/objava.jsp?sop=2019-01-0914). [↑](#footnote-ref-4)
5. <https://www.gov.si/teme/informacije-javnega-znacaja/>. [↑](#footnote-ref-5)